کندهار او هلمند کې د غني د کمپاین په دفترونو چاودنې شوي
په کندهار او هلمند کې د جمهور رئیس غني په ټاکنیز دفتر کې ماین چاودنو څلور تنه وژلي او د لسو په شاوخوا کې نور یې ټپي کړيدي. 
چارواکي‌وایي‌ چې په وژل شویو کسانو کې یو خبریال عبدالحمید هوتکي چې د هیواد راډیو سره یې کار کاوه ، دوه ماشومان او یو بل عام وګړی شامل دي. چاودنه د کندهار د ښار په ۱۴حوزه کې د (دولت جوړونکي ټاکنیز کمپاین) د دفتر په دروازه کې شوې ده. د کندهار د پوليسو ویاند جمال بارکزي امریکا غږ ته وويل چې ماین مقناطیسي وو او د دفتر دخولي دروازه کې نښلول شوی و. هغه زیاته کړه، چې پوليسو د پېښې په اړه پلټنې پیل کړې دي. د هلمند په مرکز لښګرګاه کې د جمهور رئیس محمد اشرف غني د انتخاباتو په دفتر کې دماین په چاودنې کې په ولسي جرګې کې د هلمند د استازي عبدالولي افغان په ګډون ۳ تنه ټپیان شوي. پېښه په لښګرګاه ښار کې د ښاغلي افغان په هغه دفتر کې شوې چې د ښاغلي غني لپاره يې د کمپاین چارې سمبالولې. په ټپیانو کې د ښاغلي افغان تر څنګ د جمهور رئیس محمد اشرف غني د د انتخاباتو دفتر غړي او ميلمانه شامل دي. د هلمند د والي ویاند عمر ځواک اشنا رادیو ته وويل چې پېښه په دفتر کې د ننه د یوه ځای پر ځای شوي مقناطیسي ماین د چاودنې له کبله رامنځ ته شوې. خو يوې بلي سرچیني د نوم نه ښودلو په شرط اشنا رادیو ته وويل چې په پېښه کې ۷ تنه ټپیان شوي او د دولت جوړونې ټاکنیز ټکټ ټاکنیز دفتر تر چاودنې وروسته اور اخیستی. تر اوسه چا د دې پېښي مسئولیت په غاړه ندی اخیستی. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي